Avidly

Avidly on Suomen kolmanneksi suurin markkinointitoimisto, jossa työskentelee noin 300 henkilöä yhteensä 20 toimipisteessä Suomessa, Ruotsissa, Norjassa, Tanskassa, Saksassa, Iso-Britanniassa, Kanadassa, Yhdysvalloissa sekä Australiassa ja Uudessa-Seelannissa.

Historia
Avidlyn vanhin osa, yritysilmeisiin ja vuosikertomuksiin erikoistunut Incognito Oy perustettiin vuonna 1990. Incogniton perustajat olivat Pirjo von Hertzen, Pekka Päivinen ja Keijo Vuorinen. Myöhemmin omistajiksi tulivat myös professori Esa Ojala ja Timo Muhonen. Nykyinen Avidly Oy hankki Incogniton tammikuussa 2008.

Markus Leikola, Liisa Akimof, Harri Saukkomaa ja Jyri Tawast perustivat A4 Media Oy:n vuonna 1996 hakemaan neljännelle valtakunnalliselle TV-kanavalle toimilupaa. Luvan mennessä Sanomalle Leikola hankki A4 Median enemmistön ja yhtiö siirtyi digi- ja mobiiliyritykseksi. Vuonna 1999 Tietovallan myyneet Jari Tuovinen ja Tanu-Matti Tuominen hankkivat yrityksen enemmistön vuosituhannen alussa ja se liittyi osaksi Avidlyä lokakuussa 2006. 

Vuonna 1999 perustettiin turkulainen mainostoimisto Enala/Hyysalo Oy Juuso Enalan ja Tapani Hyysalon toimesta. Tästä yhtiöstä muodostui myöhemmin Zeelandin Turun toimisto. Seuraavana vuonna Turussa alun perin Kari Veijosen ja Visa Nurmen perustama mainostoimisto Rientola siirtyi Jimi Veijosen ja Tuomo Luoman haltuun ja toiminta siirtyi Helsinkiin. Nykyinen Avidly hankki sen marraskuussa 2009 vahvistamaan silloisen Zeeland-konsernin B2C-markkinointiosaamista.

Vuonna 2003 Ville Karkkolainen ja Seppo Sinkkonen perustivat avoimen koodin ohjelmistokehitykseen keskittyneen Triventum Oy:n. Zeeland hankki Triventumin osake-enemmistön helmikuussa 2009.

 Zeeland 
Zeeland-nimi otettiin käyttöön huhtikuussa 2005, kun helsinkiläisen Neljän Tuuman Toimiston perustajat Pekka Siivonen-Uotila, Kari Virtanen, Keijo Asposalo ja Jussi Kylliäinen sekä turkulaisen Enala/Hyysalo Oy:n omistajat päättivät yhdistää yhtiönsä. Pia Gran nimitettiin uuden syntyneen yhtiön toimitusjohtajaksi ja Pekka Siivonen-Uotila hallituksen puheenjohtajaksi. Loppuvuonna 2005 muodostuneen Zeeland-kokonaisuuden viestintätoimistoksi hankittiin Markku Vänskän vuonna 1995 perustama Conexio Oy.

Nykyinen Avidly Oy perustettiin vuonna 2006 toimien tuolloin Zeeland-nimellä. Seuraavana vuonna Jari Tuovinen tuli Zeeland-konsernin toimitusjohtajaksi ja Zeeland perusti Ville Haapasalon ja Pekka Lehtosen kanssa Venäjän-markkinointiin keskittyvän Zeeland East -mainostoimiston, jonka toiminta kuitenkin lopetettiin myöhemmin. Vuonna 2008 Zeeland hankki 1990 perustetun Incogniton.

Zeeland listautui Helsingin pörssin First North-listalle vuonna 2011 yhdistymällä tappiollisen lahtelaisen kuvankehitysyhtiön, vuonna 2006 perustetun Eirikuva Digital Image Oyj Ab:n, kanssa. Eirikuvasta tuli konsernin emoyhtiö, sen nimi vaihdettiin Zeeland Oyj:ksi ja kaupankäyntitunnukseksi tuli ZEE1V. Eirikuva oli Suomen ensimmäinen First North -listattu yhtiö, jonka toiminnan juuret olivat vuonna 1944 perustetussa ja myöhemmin konkurssiin päätyneessä Eiri Oy:ssä. Samana vuonna myytiin viestintää tekevät Conexio ja Neuvosto takaisin alkuperäisille perustajille.

Tuomas Airisto aloitti Zeelandin toimitusjohtajana ja Jari Tuovinen siirtyi hallituksen puheenjohtajaksi vuonna 2012. Eirikuva kuvanvalmistusliiketoiminta myytiin pois vuonna 2012 Loreen Oy:lle ja yhtiö keskitti toimintansa markkinointiviestintään. Zeeland aloitti yhtiön liiketoiminnan tervehdyttämisen, ja osana tätä fuusioi hankitut tytäryhtiöt Zeeland Group Oy -yhtiöön, jolle haettiin samalla yrityssaneeraus.

 Zeeland Family 
Zeeland osti 2015 markkinointiyritys The Family Inc. Advertising Networkin ja vaihtoi tässä yhteydessä emoyhtiön nimen Zeeland Family Oyj:ksi. Samana vuonna Zeeland hankki enemmistön mediatoimisto Media Contacts Finland Oy:stä ja nimesi sen uudelleen Zeeland Media Group Oy:ksi. 

Vuonna 2016 Zeeland Familyn laajeneminen eteni digiosaamisessa, kun yhtiö hankki WordPress-toteuttajana tunnetun H1 Web Oy:n. Loppuvuodesta Zeeland Family julkisti myös ison ulkoistussopimuksen, kun osa SOK:n markkinoinnin tuotannosta siirtyi Zeelandiin.

Zeeland Family laajensi Jyväskylään ostamalla Serus Median markkinointiviestinnän liiketoiminnan ja Ouluun hankkimalla markkinointiviestintätoimisto Pakkahuone Oy:n vuonna 2017. Laajentuminen maakunnissa jatkui, kun Zeeland hankki seuraavana vuonna Kotkassa, Kouvolassa ja Lappeenrannassa toimineen Nitroidin. 

 Avidly 
Vuonna 2018 Zeeland Family Oyj vaihtoi nimensä Avidly Oyj:ksi samalla kun konserni hankki Ruotsissa, Norjassa ja Tanskassa toimivan HubSpot-markkinointiautomaatiopalveluita tarjoavan WeAreGrowit Ab:n. Avidly muodostui neljän HubSpot Diamond -kumppanin yritysfuusiona: Zeeland Family (Suomi), Doidea Consulting AB (Ruotsi), Katalysator Kommunikation ApS (Tanska) ja Inbound Norway AS (Norja). Avidly osti vuonna 2019 saksalaisen NetPressin osaksi yhtiötä. 

Vuoden 2019 alussa yhtiö sai uuden toimitusjohtajan, kun Jyrki Vaittinen aloitti konsernin toimitusjohtajana. Uudessa strategiassaan Avidly kertoi voimakkaasta kansainvälistymis- ja kasvutavoitteestaan tuleville vuosille. Vuoden jälkeen Avidlyn toimitusjohtaja vaihtui ja Vaittisen tilalla aloitti Jesse Maula. Vuoden 2021 alussa Avidly julkaisi uudistetun brändinsä osana yhtiön kasvustrategiaa. 

Joulukuussa 2021 Avidly osti isobritannialaisen Digital 22 Online Limitedin, joka toimii Englannissa ja Kanadassa. Vuoden 2023 alussa Avidly osti pohjoisamerikkalaisen CRM Toolboxin, joka on HubSpotin integraatioihin, migraatioihin ja käyttöönottoihin keskittynyt Yhdysvaltain markkinoilla toimiva HubSpot-toimisto. Samoihin aikoihin osaksi Avidlya ostettiin saksalainen Breitbach Internet Service.

Avidly poistui Helsingin pörssin First North -listalta keväällä 2023. Ruotsalaisen pääomasijoitusyhtiö Adelis Equity Partnersin tytäryhtiö Anton Holdings teki 2022 käteisostotarjouksen kaikista Avidlyn liikkeeseen lasketuista osakkeista ja erityisistä oikeuksista. 

Marraskuussa 2023 Avidly laajensi toimintaansa Aasian ja Tyynenmeren alueelle ostamalla Uudessa-Seelannissa ja Australiassa toimivan Hype & Dexter -yrityksen. Hype & Dexter on yksi johtavista HubSpot-kumppaneista Tyynenmeren alueella.

Joulukuussa 2024 Avidly hankki yhdysvaltalaisen Blue Frog -markkinointitoimiston, mikä vahvisti sen läsnäoloa Pohjois-Amerikassa entisestään. Blue Frog on vuonna 2009 Waukee, Iowaan perustettu HubSpotin Elite-tason kumppani. Yrityskauppa muodosti Avidlylle neljännen strategisen toiminta-alueen Australian ja Uuden-Seelannin, Pohjois-Euroopan ja Keski-Euroopan rinnalle.

Johtajuus uudistui 2025. Jesse Maula siirtyi yhtiön johdosta ja hänen tilalleen nimitettiin toimitusjohtajaksi Maria Flemmich Suominen, joka johtaa Avidlya Suomessa. Joakim Fagerbakk johtaa yhtiön globaaleja operaatioita.

 Liiketoiminta 
Avidly Design on Avidlyn luovan viestinnän ja digitaalisen suunnittelun yksikkö. Se tarjoaa strategista viestintää, brändisuunnittelua, digitaalista palvelumuotoilua ja visuaalista sisältöä tukemaan asiakkaiden markkinointi‑ ja viestintätavoitteita. Avidly Design toimii erillisenä osa‑alueena muun konsernin HubSpot‑ratkaisutoiminnan rinnalla ja palvelee sekä kotimaisia että kansainvälisiä asiakkaita luovan ja markkinointiviestinnän projekteissa. 

Avidly HubSpot Solutions on Avidlyn markkinointiteknologiaan keskittyvä yksikkö, joka tarjoaa palveluja HubSpot‑alustaan liittyen. Tämän yksikön palveluihin kuuluu HubSpot‑järjestelmän käyttöönotto ja arvioinnit, CRM‑ratkaisut, integraatiot ja migraatiot, inbound‑markkinointi, analytiikka ja jatkuva optimointi. Avidly HubSpot Solutions toimii globaalisti ja palvelee yrityksiä kolmella strategisella alueella (EMEA, NAM ja APAC), tarjoten infrastruktuuria ja teknistä asiantuntemusta asiakkaiden liiketoiminnan kasvun tueksi. 

 Palkinnot ja tunnustukset 

 HubSpot-kumppanuus 
Avidlyn HubSpot‑liiketoimintayksikkö on saanut useita HubSpot Solutions Partner Impact Awards ‑palkintoja, mukaan lukien HubSpot Global Partner of the Year ‑tunnustuksen viitenä peräkkäisenä vuotena, mikä on harvinainen saavutus globaalissa HubSpot-kumppaniverkostossa. Palkinto perustuu HubSpotin järjestelmäkumppaneiden arviointikriteereihin, kuten asiakaskasvuun, palveluiden laatuun ja asiakastyytyväisyyteen.

 Kansainväliset viestintäpalkinnot 
Avidly on saavuttanut menestystä viestintäalan kilpailuissa. Yhtiö voitti vuonna 2025 neljä palkintoa SABRE Awards EMEA -kilpailussa, joka on maailman suurin viestintätoimistojen  kilpailu Euroopan, Lähi-idän ja Afrikan alueella.  Avidly voitti Global SABRE Awardin eli maailman Top 40 -viestintäpalkinnon 2025 työstään Origin by Oceanille Vuonna 2022 Avidlyn asiakas Solar Foods saavutti SABRE Awards -kilpailusta EMEA-alueen pääpalkinnon omassa kategoriassaan sekä kunniamaininnan brändin narratiivista.

 Suomalaiset markkinointiviestinnän palkinnot 
Suomen suurimmassa viestintätoimistojen kilpailussa Finnish Comms Awardsissa 2025 Avidly voitti kolme palkintoa: Ukrainalaisvapaaehtoisjärjestö The Bridge of Trust pro bono -kategoriassa, Origin by Oceanin Blue vs. Red – Which Planet Should We Invest In? B2B-viestintäkampanja-kategoriassa sekä Seuren, HUSin ja Vantaan ja Keravan hyvinvointialueen Huomisen hoitajat -rekrytointikampanjan julkishallinnon viestintäkampanjat-kategoriassa. Avidlyn pitkäaikainen asiakas Solar Foods sai maailman SABRE Awardsista EMEA-alueen pääpalkinnon omassa kategoriassaan 2022. Lisäksi Solar Foods sai kunniamaininnan brändin narratiivista. 

Markkinoinnin tehokkuutta mittaavassa Effie Finland -kilpailussa Avidly voitti yhdessä Suomen suurimmaksi autokaupaksi kasvaneen Saka Finland Oy:n kanssa vuosina 2021-2023 sekä omassa kategoriassaan että strategisesta markkinoinnista, jossa kilpailleilta töiltä edellytetään vähintään kolme vuotta kestänyttä menestyksekästä markkinointia. Avidlyn suunnittelema Saka Finland Oy:n mainoselokuva saavutti hopeaa Voitto-gaalassa vuonna 2022, jossa palkittiin vuoden parhaita mainoselokuvia. 

Lähteet

 Aiheesta muualla 
 Avidly

Luokka:Suomalaiset mainostoimistot
Luokka:Suomalaiset viestintäyhtiöt
Luokka:Suomalaiset mediatoimistot